Document ID: 32008D0735

SKLEP KOMISIJE
z dne 16. septembra 2008
o imenovanju predstavnika Komisije v upravo Evropske agencije za zdravila
(2008/735/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 726/2004 Evropskega parlamenta in Sveta z dne 31. marca 2004 o postopkih Skupnosti za pridobitev dovoljenja za promet in nadzor zdravil za humano in veterinarsko uporabo ter o ustanovitvi Evropske agencije za zdravila (1) in zlasti člena 65 Uredbe,
ob upoštevanju naslednjega:
(1)
V skladu s členom 65 Uredbe (ES) št. 726/2004 mora uprava Evropske agencije za zdravila (v nadaljnjem besedilu: Agencija) vključevati dva predstavnika Komisije.
(2)
Zaradi prerazporeditve pristojnosti znotraj Komisije je treba imenovati enega novega člana uprave Agencije iz Generalnega direktorata za zdravje in potrošnike ter enega namestnika, ki bo člana v njegovi odsotnosti nadomeščal in glasoval v njegovem imenu -
SKLENILA:
Člen 1
Predstavnik Komisije v upravi Evropske agencije za zdravila je oseba, ki zaseda naslednji položaj in opravlja naslednje naloge:
(a)
Glavni svetovalec za področje javnega zdravja, ki generalnemu direktorju Generalnega direktorata za zdravje in potrošnike svetuje glede zdravstvene strategije ter zagotavlja podporo direktorju Direktorata za javno zdravje in oceno tveganja.
Nadomestni predstavnik je oseba, ki zaseda naslednji položaj in opravlja naslednje naloge:
(b)
Vodja enote „Zdravstvene strategije in zdravstveni sistemi“, ki opravlja naloge določanja in oblikovanja politik in ukrepov javnega zdravja, vključno s farmacevtskim področjem, ter zagotavlja celotno vodenje dejavnosti znotraj enote na osnovi delovnega programa Generalnega direktorata za zdravje in potrošnike in/ali Direktorata za javno zdravje in oceno tveganja.
Člen 2
Ta sklep se uporablja za osebe, ki na dan sprejetja tega sklepa zasedajo, tudi začasno, položaj iz člena 1, ali za katerega koli naslednika navedenih oseb na navedenih položajih.
Člen 3
Generalni direktor Generalnega direktorata za zdravje in potrošnike predsedniku uprave in direktorju Agencije sporoči imena oseb, ki zasedajo položaje iz člena 1, in kakršne koli spremembe imen.
V Bruslju, 16. septembra 2008

Labels: 4
9
15